tartuNLP/wikipedia-smugri-20251201 huggingface dataset:
Maimana

Maimana (, ) on kaupunki Afganistanin luoteisosassa Farjabin maakunnassa. Sen asukasluku oli vuonna 2014/2015 Yk:n arvion mukaan 124 200–149 040. Paikalliset ovat pääasiassa uzbekkeja. Uzbekit hallitsivat puoli-itsenäistä Maimanan kaanikuntaa aikan 1800-luvulle saakka, jolloin alueesta tuli osa Afganistania.
Maantiede.
Maimana sijaitsee Afganistanin luoteisosassa Torkestanvuorten juurella. Sen korkeus merenpinnasta on noin 870 metriä. Maimana on Farjabin maakunnan keskus. Kaupunki on Ab-i Maimanajoen varrella. Joki laskee Ab-i Kaysarjokeen, joka haihtuu Andkhoin jälkeen Kyzylkumin aavikolle. Kaupungin kautta kulkee maantie Heratista Mazar e-Šarifiin.
Historia.
Mahdollisia viittauksia nykyiseen kaupunkiin tehdään useissa vanhoissa historiallisissa lähteissä. Vendidad mainitsee "Nisaya"-nimisen paikan ja 700-luvulla kirjoitettu armenialainen Persian maantieteestä kertova teos mainitsee paikannimen "Nsai-mianak". Nimi viittaa mahdollisesti samaan paikkaan, kuin Ptolemaioksen mainitsema Nisaía ("Νισαία") Margianassa.
Hieman islamilaisen kauden alkamisen jälkeen ilmeisesti samalla paikalla oli kaupunki, jota kutsuttiin nimellä al-Yahudiyya. Nimi viitta juutalaisiin ja saattaa tarkoittaa juutalaisen yhteisön olemassaoloa tuona aikana. Myöhemmät islamilaiset maantieteilijät, kuten al-Yakubi ja Ibn Hawkal kuvailevat kaupungin olevan Farjabin hallitsijan pääkaupunki. Kaupungissa oli perjantaimoskeija ja sitä kuvailtuiin rikkaaksi. Paikallinen hallitsija oli ilmeisesti itsenäinen, kunnes Mahmud Ghaznilainen liitti sen ghaznavidien valtakuntaan.
Maimanaa hallitsivat sittemmin uzbekit, jotka muodostivat eri aikoina useita pieniä puoli-itsenäisiä kaanikuntia. Ajoittain ne olivat alisteisia Buharan kaanille. Unkarilainen tutkimusmatkailija Ármin Vámbéry kuvaili Maimanaa vuonna 1863, mainiten kaupungin käsittävän noin 1 500 mutatiilistä rakennusta ja ränsistyneen basaarin. Afganistanin emiirit alkoivat tavoitella kaupungin aluetta 1800-luvulla. Maimanan uzbekkien kaanikunta liitettiin Afganistaniin vuonna 1876 ja lopullisesti se jäi osaksi Afganistania Venäjän keisarikunnan kanssa solmitun rajasopimuksen jälkeen vuonna 1885.
Maimana muodosti sittemmin oman hallinnollisen alueensa osana Afganistania. Nykyinen Farjabin maakunta perustettiin vuonna 1965 ja sai nimensä historiallisen Farjabin kaupungin mukaan.
Väestö.
Yhdistyneiden kansakuntien asuinyhdyskuntaohjelman arvio Maimanan asukasluvusta oli vuonna 2014–2015 alemman arvion mukaan 124 200 ja ylemmän arvion mukaan 149 040. Sen asukkaiden valtaosa on etniseltä taustaltaan uzbekkeja. Pienempiä vähemmistöjä ovat paštut ja tadžikit. Paikkakunta tunnetaan mattojen valmistuksesta.
This Is War

This Is War on yhdysvaltalaisen rockyhtye 30 Seconds to Marsin kolmas albumi. Se julkaistiin 4. joulukuuta 2009.
Albumi ylsi Yhdysvalloissa Billboard 200 -listan sijalle 19.Suomessa se debytoi virallisen albumilistan sijalla 24, ja ylsi parhaimmillaan sijalle 19. Se pysyi listalla yhteensä 9 viikkoa.
Emile Zolan elämä

Emile Zolan elämä ("The Life of Emile Zola") on William Dieterlen ohjaama yhdysvaltalainen elämäkertaelokuva vuodelta 1937. Elokuva muistetaan ennen kaikkea Paul Munin roolisuorituksesta Émile Zolana.
Elokuva kertoo Émile Zolan elämästä uran alkuvaiheista hautajaisiin asti. Se seuraa jokseenkin uskollisesti Zolan elämää. Suurimmat erot ovat Dreyfusin tapauksen käsittelyssä – elokuva ei edes mainitse Dreyfusin olleen juutalainen. Monia juttuun sekaantuneita henkilöitä ei mainita nimeltä, koska elokuvan tekijät halusivat välttää mahdolliset oikeusjutut.
Elokuva voitti parhaan elokuvan Oscar-palkinnon lisäksi kaksi muuta ja oli ehdolla kuudessa kategoriassa.
Elokuva valittiin vuonna 2000 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Palkinnot.
Voitetut Oscar-palkinnot:
Oscar-ehdokkuudet
Anita Christensen

Anita Christensen (s. 29. lokakuuta 1972 Randers, Tanska) on kääpiösarjan nyrkkeilijä ja entinen WIBF-, WIBA-, WBC- ja WBA-liittojen mestari. 
Amatööriura.
Amatööriurallaan Christensen otteli 21 ottelua, ja voitti niistä 19. Amatöörinä Christensen voitti vuonna 1998 Pohjoismaiden-mestaruuden 57 kg sarjassa.
Ammattiura.
Christensen debytoi ammattilaiskehissä helmikuussa 2000 voittaen Veronica Szuczin ensimmäisen erän teknisellä tyrmäyksellä. Vuonna 2001 Christensen otteli Galina Gumliiskan kanssa avoimeksi jääneestä WIBF-liiton mestaruudesta voittaen kaikin tuomariäänin.
Vuonna 2003 Christensen otteli Hagar Shmoulefeld Fineriä vastaan. Ottelu päättyi ratkaisemattomana koska Shmoulefeld Finer oli alaikäinen.
Vuonna 2004 Christensen voitti Ada Velezin kaikin tuomariäänin kymmeneräisessä ottelussa. Voiton myötä Christensenistä tuli WIBA ja WIBF liittojen mestari.
Vuonna 2006 Christensen kohosi WBC ja WBA liittojen mestariksi voittamalla Nadia Hokmin kaikin tuomariäänin kymmeneräisen kamppailun päätteeksi. Christensen nousi ensin WBC liiton väliaikaiseksi mestariksi mutta se muutettiin pysyväksi mestari Kwang Ok Kimin estyttyä ottelemasta.
Christensen puolusti mestaruutta viidesti kunnes kärsi kuudennessa puolustusottelussa tappion Galina Koleva Ivanovalle kaikin tuomariäänin.
Maastohiihto olympialaisissa

Maastohiihto on ollut olympiaohjelmassa ensimmäisistä talviolympialaisista lähtien, vuodesta 1924. Parhaiten menestynyt maa on Norja. Eniten mitaleita voittanut hiihtäjä on norjalainen Marit Bjørgen, joka on voittanut 15 mitalia. Naiset ovat osallistuneet talviolympialaisten hiihtokilpailuihin vuodesta 1952.
Littoisten Työväen Urheilijat

Littoisten Työväen Urheilijat (LTU) on vuonna 1932 perustettu littoislainen urheiluseura. Seuran lajeja ovat hiihto, jalkapallo, lentopallo, lacrosse ja yleisurheilu. Lisäksi sillä on nais- ja veteraanijaostot. Seuralla on yli 700 jäsentä.
Historia.
Littoisten Työväen Urheilijat perustettiin 17. tammikuuta 1932. Aiemmin kylässä olivat työväestön urheilutoimintaa järjestäneet Littoisten Työväenyhdistys vuodesta 1910, vuosina 1920–1921 toiminut Littoisten Rientävä, jonka toiminnan sammuttua innokkaimmat littoislaisnuoret liittyivät Kaarinan Jyryyn, ja vuosina 1927–1931 toiminut voimistelu- ja urheiluseura Toimi.
LTU:n perustavassa kokouksessa puhetta johti TUL:n Varsinais-Suomen piirin puheenjohtaja Valtter Säilä. Yhdistyksen puheenjohtajaksi valittiin Ferdinand Rantanen ja sihteeriksi Pentti Alho. Seuran päälajeiksi valittiin voimistelu, uinti, hiihto ja yleisurheilu. Sittemmin ohjelmaan ovat kuuluneet myös jalkapallo, jääpallo, lentopallo, pöytätennis, nyrkkeily, pyöräily, suunnistus ja shakki, ja alkuvaiheissa harrastettiin myös näyttämötoimintaa.
LTU:n tärkeänä toimipaikkana on ollut Littoisten työväentalo, jonka Littoisten työväenyhdistys antoi seuran käyttöön ensin ilman korvausta ja myöhemmin pientä vuokraa vastaan. Seuran tunnusväreinä ovat alusta alkaen olleet musta ja keltainen. Seuran ensimmäinen lippu valmistui vuonna 1945.
Jalkapallo.
Littoisten Työväen Urheilijoiden edustusjoukkue pelaa jalkapalloa Kolmosessa.
Khares Lindoslainen

Khares Lindoslainen (, ; 300/200-luku eaa.) oli antiikin kreikkalainen kuvanveistäjä, joka edusti hellenististä kuvanveistoa. Hän oli kotoisin Lindoksesta Rhodokselta ja toimi noin vuosina 290–280 eaa.
Khares oli kuvanveistäjä Lysippoksen oppilas. Hän oli yksi suurimpia rhodoslaisia taiteilijoita, ja häntä pidetään rhodoslaisen kuvanveistokoulukunnan perustajana. Khareksen pääteos oli pronssista tehty auringonjumala Heliosta esittänyt Rhodoksen kolossi, joka valmistui joko vuonna 290, 282 tai 280 eaa. Painoa kolossilla oli 20 tonnia ja korkeutta noin 30 metriä. Rhodoksen kolossi tuhoutui maanjäristyksessä jo joko vuonna 227 eaa. tai 226 eaa. Kolossi luettiin maailman seitsemän ihmeen joukkoon.
Kerrotaan tarinoita, ettei Khares nähnyt kolossia valmiina, sillä hän teki itsemurhan. Mitään todisteita tarinoiden todenperäisyydelle ei ole. Erään tarinan mukaan kolossin ollessa miltei valmis, huomautettiin Kharekselle, että kolossissa oli pieni virhe rakenteessa. Tämän vuoksi hänen kerrotaan surmanneen itsensä. Toisen tarinan mukaan Rhodoksen kaupungin johtajat päättivät, että kolossista tulisi kaksi kertaa korkeampi. Khares kaksinkertaisti palkkansa, mutta unohti, että korkeuden kaksinkertaistaminen merkitsisi sitä, että tarvittaisiin kahdeksankertaisesti rakennusmateriaaleja. Khares joutuikin tämän vuoksi vararikkoon, minkä vuoksi teki itsemurhan. Kolossin saattoi valmiiksi Khareksen oppilas Lakhes, joka oli myös kotoisin Lindoksesta.
Ennen kolossin valmistamista Khares oli mukana puolustamassa Rhodoksen kaupunkia sitä hyökkäystä vastaan, josta saadun voiton kunniaksi kolossi tehtiin.
Komedia meistä ihmisistä

Komedia meistä ihmisistä ("You Can’t Take It With You") on Frank Capran ohjaama ja tuottama yhdysvaltalainen screwball-komediaelokuva vuodelta 1938. Elokuva perustuu Moss Hartin ja George Kaufmanin Pulitzer-palkinnon voittaneeseen näytelmään.
Frank Capra sai elokuvasta Oscar-palkinnot parhaasta elokuvasta (tuottajana) ja ohjauksesta.
Tarina.
Alice Sycamore ja Tony Kirby ovat rakastuneet toisiinsa. Sycamoren perhe on vapaamielinen ja hieman omituinen, Kirbyt taas hyvin vakavia ja aristokraattisia. Perheiden yhteinen illallinen muodostuu katastrofiksi.
Palkinnot.
Voitetut Oscar-palkinnot:
Oscar-ehdokkuudet
Lähde:
Walter Frey

Walter Frey (26. tammikuuta 1898 Basel, Sveitsi – 27. elokuuta 1985 Zürich, Sveitsi) oli sveitsiläinen pianisti ja pianonsoitonopettaja. Hänen veljensä oli pianisti ja säveltäjä Emil Frey. Walter Frey opiskeli pianonsoittoa Zürichin konservatoriossa opettajinaan Volkmar Andreae ja Friedrich Niggli (1906–1913) sekä Frankfurt am Mainissa Willy Rehberg (1913–1916). Vuodesta 1917 lähtien Frey teki laajoja konserttimatkoja, joilla soitti erityisesti modernia musiikkia. Hän soitti muun muassa Paul Hindemithin, Egon Welleszin, Ernst Tochin ja monen sveitsiläisen säveltäjän teoksia. Vuonna 1927 hän soitti Stefi Geyerin kanssa ensiesityksen Alban Bergin kamarikonsertosta Berliinissä. Vanhempana hän soitti pääasiassa Johann Sebastian Bachin musiikkia. Solistin uransa ohessa Frey opetti Zürichin konservatoriossa, jossa hän toimi pianoluokan johtajana 1925–1958. Hän julkaisi yhdessä Willi Schuh'n kanssa 1937 teoksen "Klaviermusik aus der Zeit der Klassik und Romantik".
Prebenda

Prebenda (, tarjottava) on kirkollisen viran haltijalle tai kirkollisen oppilaitoksen tai muun laitoksen virkamiehelle luovutettu palkkaetu, joka saadaan jonkin seurakunnan tai maatilan tuottamasta tulosta. Alkuaan prebenda oli katolisen kirkon pappien ja munkkien yhteisellä aterialla nauttima ruoka ja juomat. Keskiajan Ruotsissa tuomiokapitulien jäsenillä oli yleisesti prebendaseurakuntia. Suomessa niitä kuului joihinkin tuomiokapitulien ja yliopiston virkoihin vuoteen 1870 saakka. Ruotsissa viimeiset prebendat lakkautettiin 1910, paitsi Visbyn piispan prebenda, joka jatkui vuoteen 1986. Prebendana oli Visbyn tuomiokirkkoseurakunnan kirkkoherranvirka, kunnes 1986 annetulla lailla Visbyhyn perustettiin tuomiorovastin virka.
Prebendatiloja jäi Suomessa uskonpuhdistuksen jälkeen kirkon, yliopiston ja joidenkin laitosten hallintaan. Kun vuonna 1723 säädettiin papiston erioikeuksista, heille vakuutettiin järjestelmän jatkuvan. Myöhemmin prebendatiloja siirtyi kruunun hallintaan sen antaessa korvaukseksi muita tuloja. Näistä tiloista on käytetty myös nimitystä anneksitila.
AMD Accelerated Processing Unit

AMD Accelerated Processing Unit eli APU, aiemmin AMD Fusion, on AMD:n mikroprosessorien tuotelinja, jossa suoritin ja grafiikkaprosessori ovat integroituna samalle mikropiirille.
Ensimmäiset vuonna 2011 julkaistut mallit olivat E-sarja (koodinimi Zacate), joka kuluttaa 18 W ja toimii 1,5 tai 1,6 GHz kellotaajuudella ja C-sarja (Ontario), joka kuluttaa 9 W 1,0 tai 1,2 GHz malleina.
APU-sarjan suorittimet on tarkoitettu kannettaviin ja edullisempiin pöytäkoneisiin.
Intelin vastaava suoritinsarja on nimeltään Intel HD Graphics. Eri valmistajien malleja kutsutaan yhteisellä termillä 
AMD:n APU-malleja käytetään mm. PlayStation 4 ja Xbox One konsoleissa.
PlayStation 4 konsoli käyttää AMD:n HSA-arkkitehtuuri () rakennetta, jossa CPU ja GPU voivat käyttää samaa muistiväylää ja muistia vähentäen muistien välisiä siirtoja.
Hällefors–Fredriksbergs Järnvägar

Hällefors–Fredriksbergs Järnvägar (HFJ) oli ruotsalainen rautatieyhtiö. Yhtiön rataverkon muodostivat kapearaiteiset rataosat Hällefors–Gäddsjön–Gravendal–Neva, Gäddsjön–Sikfors sekä Gravendal–Hörken. Rautatien raideleveys oli 802 mm.
Vuonna 1874 aloitettiin kapearaiteisen Sävsnäs Järnvägin rakentaminen Hörkenin ja Fredriksbergin välille. Rautatielle tuli yhdysliikenneasema Hörkeniin Bergslagsbanan-radalle. Rautatien raideleveydeksi tuli 802 mm, suurimmaksi nousuksi 25 promillea (25 metriä kilometrillä) ja pienimmäksi kaarresäteeksi 148 metriä. Rautatieyhtiö hankki omistukseensa vanhemman teollisuusrautatien ja rakensi myös radan Fredriksbergistä Tyforsin ruukin kautta Nevan asemalle Inlandsbanan-radan varteen.
Vuonna 1931 avattiin liikenteelle rataosuus Gravendalista Hälleforsiin Hälleforsin ruukille, ja yhtiön nimeksi vaihdettiin Hällefors–Fredriksbergs Järnvägar. Hälleforsin radan valmistuttua Gravendalin ja Hörkenin välisen osuuden liikenne väheni, ja se lakkautettiin 1940.
HFJ oli alusta saakka pääasiassa tavaraliikennettä palveleva rautatieyhtiö, eikä henkilöliikenne ollut milloinkaan laajaa. Vuonna 1954 rautatieyhtiö lakkautti kaiken julkisen liikenteen ja palveli jatkossa ainoastaan omistajansa Hällefors Bruk AB:n kuljetuksia. Nevaan johtava rataosuus lakkautettiin vuodenvaihteessa 1963–64, ja rataosan liikenne ohjattiin Hälleforsiin.
Rautatie lakkautettiin 1970, jonka jälkeen se purettiin. Ratalinja on muutettu osin kävely- ja pyöräilyreiteiksi.
Krasnovišerskin piiri

Krasnovišerskin piiri () on kunnallinen itsehallintoalue Permin aluepiirissä Venäjällä. Vuonna 1941 perustetun piirin pinta-ala on 15 375 neliökilometriä. Asukkaita on 26 100 henkeä (vuonna 2009).
Krasnovišerskin piiri sijaitsee Permin aluepiirin koillisosassa. Pohjoisessa se rajoittuu Komin tasavaltaan, idässä Sverdlovskin alueeseen, etelässä Aleksandrovskin ja Solikamskin sekä lännessä Tšerdynin piireihin. Pinta-alasta 87 % on metsää. Hyötykaivannaisia ovat öljy ja kaasu, timantit, kulta, marmori ja savi. Seudulla sijaitsee Višeran luonnonpuisto. Suurin joki on Višera. Idässä kohoaa Ural-vuoristo.
Piiriin kuuluu Krasnovišerskin kaupunki sekä 5 maalaiskuntaa: Mutiha, Ust-Jazva, Vaja, Verh-Jazva ja Višerogorsk. Hallinnollinen keskus on Krasnovišersk. Asutuskeskuksia on yhteensä 52.
Vuoden 2002 väestönlaskennan mukaan piirin asukkaista 89,7 % on venäläisiä ja 2,5 % komeja. Seudulla asuu Jazvan komeiksi kutsuttu komiryhmä. Kaupunkiväestön osuus on 66,3 %.
Piirin kautta kulkee Solikamskin, Tšerdynin ja Krasnovišerskin välinen maantie. Talous perustuu puunhankintaan ja -jalostukseen sekä kaivostoimintaan (öljy, kulta, timantit). Lisäksi on elintarviketeollisuutta.
Piirissä toimii lasten musiikkikoulu, ammattikoulu, kirjastolaitos sekä kulttuuri- ja vapaa-ajankeskuksia. Paikallislehtenä ilmestyy "Krasnaja Višera" (”Punainen Višera”).
Seudulla on useita arkeologisia muistomerkkejä. Nähtävyyksiin kuuluu taidegalleria ja kotiseutumuseo.
Fredy Guarín

Fredy Alejandro Guarín Vásquez (s. 30. kesäkuuta 1986 Puerto Boyacá, Kolumbia) on kolumbialainen jalkapalloilija. Hän edustaa kiinalaista Shanghai Shenhuaa ja on pelipaikaltaan keskikenttäpelaaja.
Seurajoukkueura.
Guarín siirtyi Envigadon juniorijoukkueesta edustusjoukkueeseen vuonna 2004, jossa hän pelasi vuoteen 2007 asti. Kauden 2005–2006 hän pelasi lainalla argentiinalaisessa Boca Juniorsissa. Kauden jälkeen argentiinalaisseura olisi halunnut tehdä siirrosta pysyvän, mutta Guarín päätti siirtyä lainalle ranskalaiseen Saint-Étienneen.
Hän teki ensiesiintymisensä Saint-Étiennessä ystävyysottelussa Espanyolia vastaan, jossa hän teki kaksi maalia. Ranskan pääsarjassa hän pelasi ensimmäisen ottelunsa 14. lokakuuta 2006 Lyonia vastaan. Ensimmäinen maali sarjassa syntyi ottelussa Troyesia vastaan.
10. heinäkuuta 2008 Guarín siirtyi nelivuotisella sopimuksella Portoon, jossa osana kauppaa Paulo Machado matkasi ranskalaisseuraan.
31. tammikuuta 2012 Guarín siirtyi 1,5 miljoonan euron korvauksella loppukauden kestävällä lainasopimuksella italialaiseen Internazionaleen. Milanolaisseuralla on kauden päätteeksi mahdollisuus lunastaa pelaajaoikeudet itselleen 13,5 miljoonalla eurolla.
17. toukokuuta 2012 Internazionale ilmoitti käyttäneensä osto-optionsa Guarínista, josta se joutui maksamaan 11 miljoonan euron siirtokorvauksen. 
Maajoukkueura.
Guarín teki ensiesiintymisensä Kolumbian maajoukkueessa 24. toukokuuta 2006 pelatussa ystävyysottelussa Ecuadoria vastaan.
Fast &amp; Furious 5

Fast &amp; Furious 5 (tunnetaan myös nimellä "Fast &amp; Furious 5: Keikka Riossa") () on "Hurjapäät"-elokuvasarjan viides osa. Elokuvan ensi-ilta Yhdysvalloissa oli 29. huhtikuuta 2011 ja Suomessa 4. toukokuuta 2011.
Juoni.
Kun Brian O’Conner (Paul Walker) ja Mia Toretto (Jordana Brewster) ovat vapauttaneet Dominic Toretton (Vin Diesel) vankeja vievästä bussista, heidät etsintäkuulutetaan koko maassa ja päättävät paeta Rioon, Brasiliaan. Siellä Brian ja Mia törmäävät vanhaan ystäväänsä Vinceen. Vince kertoo hyvästä keikasta, jossa olisi määrä varastaa autoja junavaunusta. Toretto saapuu ja keikka voi alkaa. Kesken ryöstön syntyy kähinää ja paikalle ryntää kolme agenttia, jotka saavat surmansa. Tämän vuoksi agentti Hobbs (Dwayne Johnson) alkaa selvittää juttua ja näin alkaa tämän vuoden toimintatäytteisin takaa-ajo. Junaryöstön jälkeen Dom ja Brian löytävät varastetusta autosta sirun, joka oli keikan todellinen syy. Brian syyttää Vincen tienneen siitä koko ajan ja tästä syystä Dom käskee Vincen pois. Pian he päättävät uhkailla Rion mahtavinta miestä ja ryöstää hänen rahansa.
Arvioita.
Nyt-liitteessä kolme kriitikkoa antoi elokuvalle tähtiä keskiarvona 1,7.
Kerisalo

Kerisalo on kylä Joroisten kunnassa Pohjois-Savossa. Kylä sijaitsee lähellä Haukiveden rantaa Joroisten keskustaajamasta kaakkoon Rantasalmen rajalla. Kylän kautta kulkee Huutokoski–Parikkala-rata, joka vuodesta 1988 on palvellut vain tavaraliikennettä. Aiemmin rataosuudella on ollut kylässä Kerisalon pysäkki.
Attávyros (kunnallisyksikkö)

Attávyros (; virallisesti Δημοτική Ενότητα Ατταβύρου/Αταβύρου, "Dimotikí Enótita Atavýrou/Atavýrou") on yksi Ródoksen kunnan kunnallisyksiköistä ja entinen itsenäinen Kreikan kunta. Se sijaitsee Ródoksen saarella, Ródoksen alueyksikössä Etelä-Egean saarten alueella. Kunnallisyksikön väkiluku on 2 433 (vuonna 2011).
Attávyroksen kunnallisyksikkö käsittää Ródoksen länsiosan. Se on saanut nimensä sen alueella sijaitsevasta Attávyros-vuoresta. Attávyros oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ródoksen kuntaan yhdessä Afántoun, Archángeloksen, Ialysóksen, Kallithéan, Kámeiroksen, Líndoksen, Nótia Ródoksen ja Petaloúdesin kanssa.
Kunnallisyksikön osat.
Attávyroksen kunnallisyksikkö muodostuu seuraavista kyläyhdyskunnista ja asutuksista:
Huomautukset:
Talvikit

Talvikit eli terttutalvikit ("Pyrola") ovat kanervakasvien heimoon kuuluva kasvisuku. Talvikit ovat ainavihantia, monivuotisia ruohovartisia tai varpumaisia kasveja., Aikaisemmin niiden on katsottu muodostavan oman heimonsa, talvikkikasvit, mutta nykyisin ne luetaan kanervakasveihin kuuluvaksi. Talvikkeja kasvaa pääasiassa pohjoisella lauhkealla ja arktisella vyöhykkeellä. Talvikkien sukuun kuuluu noin 35 lajia.
Talvikit ovat pienehköjä kasveja. Niiden lehdet ovat pitkänpyöreitä tai soikeita ja ne muodostavat ruusukkeen. Niiden kukat ovat pystysuorassa kukkavarressa muodostaen terttumaisia kukintoja, ja ne ovat tavallisimmin valkoiset tai vaaleanpunaiset. Niiden erityinen tuntomerkki on kukkien kaareva, pientä kelloa muistuttava muoto, johon liittyy, että heteet työntyvät terälehtien välistä esiin.
Levinneisyys.
Talvikkeja kasvaa laajalti Euroopan, Aasian ja Pohjois-Amerikan lauhkeilla ja arktisilla alueilla. Pohjois-Amerikan länsiosan vuoristoissa ne ovat levinneet etelään Kaliforniaan saakka. Niitä kasvaa myös Uudessa-Englannissa, mutta sinne ne ovat mahdollisesti levinneet eurooppalaisten siirtolaisten mukana.
Suomessa kasvavista talvikkilajeista yleisimpiä ovat isotalvikki, pikkutalvikki ja keltatalvikki.
Lisääntyminen.
Muiden kanervakasvien tavoin talvikit ovat hyönteispölytteisiä kasveja, ja niitä pölyttävät erityisesti kärpäset. Niiden jokseenkin suuren ja mutkikkaan hetiön kehittymiseen on todennäköisesti vaikuttanut se, että täten siitepölyä kuljettavat pienet hyönteiset voivat siihen helposti laskeutua.
Talvikit kukkivat kesällä. Niiden hedelmät ovat vihertäviä ja ulkonäöltään jokseenkin vaatimattomia kotahedelmiä, jotka kypsyvät syksyllä. Siemeniä kehittyy paljon, ja ne ovat hyvin pieniä.
Lajeja.
Aikaisemmin on talvikkeihin kuuluviksi luettu myös nuokkutalvikki ("Orthilia secunda") ja tähtitalvikki ("Moneses uniflora"), mutta nykyisin niiden katsotaan kuuluvan toisiin, joskin läheisiin sukuihin.
Ekologia.
Talvikkeja kasvaa etupäässä varjoisissa metsissä. Monet niistä esiintyvät vain suppealla alueella, mutta varsinkin pohjoisimmilla esiintymisalueillaan ne voivat olla hyvinkin yleisiä.
Talvikeista on myös muotoja, joilta puuttuu lehtivihreä ja usein lehdetkin, tai jos lehtiä on, ne ovat kapeita ja punertavia. Tällaiset muodot ovat toisenvaraisia, lois- tai marraskasveja, ja ne tulevat toimeen sienijuurensa ansiosta. Talvikit voivat olla myös puolimarraskasveja.
Talvikit kuuluvat niihin harvoihin kasviryhmiin, jotka voivat esiintyä sekä yhteyttävinä että toisenvaraisina. Tämän erilaistumisen syitä ei tunneta, ja jos siitä saadaan lisää tietoa, saadaan mahdollisesti selkoa myös siitä, miten muut metsissä kasvavat ei-yhteyttävät kasvit ovat kehittyneet.
Ürümqi-Diwopun kansainvälinen lentoasema

Ürümqi-Diwopun kansainvälinen lentoasema (, ) on lentoasema Ürümqin kaupungin tuntumassa Kiinassa. Lentoasema palvelee 14 lentoyhtiötä ja toimii Euroopan ja Aasian välisten lentojen varalaskupaikkana. Lentoasemalla on yksi kiitotie, joka betonipäällysteinen, 3 600 metriä pitkä ja 45 metriä leveä. Kiitotielle on mahdollista laskeutua mittarilentolaitteilla.
Ürümqi-Diwopun kansainvälinen lentoasema valmistui vuonna 1973 ja se sijaitsee 648 metrin korkeudessa merenpinnasta. Lentoaseman kautta kulki vuonna 2002 1 673 400 matkustajaa, ja 18 506 463 matkustajaa vuonna 2015.
Orlando Canizales

Orlando Canizales (s. 26. marraskuuta 1965) on yhdysvaltalainen entinen ammattilaisnyrkkeilijä Teksasin Laredosta. Hän piti kuuden vuoden ajan hallussaan IBF-ammattilaisliiton kääpiösarjan maailmanmestaruutta.
Ura.
Canizales aloitti ammattilaisuransa elokuussa 1984. Vuonna 1986 hän otteli kärpässarjan Pohjois-Amerikan mestaruudesta olympiaedustaja Paul Gonzalesia vastaan ja kärsi tappion kaikin tuomariäänin. Seuraavana vuonna hän voitti kyseisen tittelin neljännen erän tyrmäyksellä Armando Velascoa vastaan. 1988 hän voitti Yhdysvaltain kärpässarjan mestaruuden lyötyään Louis Curtisin keskeytyskuntoon jo toisessa erässä.
Nousu kääpiösarjaan.
Heinäkuussa 1988 Canizales vaihtoi painoluokkaa kääpiösarjaan ja pääsi iskemään IBF-ammattilaisliiton maailmanmestaruudesta Kelvin Seabrooksia vastaan. Canizales voitti 15-eräiseksi kaavaillun ottelun teknisellä tyrmäyksellä viimeisessä erässä. Hän puolusti maailmanmestaruuttaan voitokkaasti 16 kertaa vuosina 1988–1994.
Myöhempi ura.
Canizalesille alkoi tuottaa vaikeuksia pudottaa painoaan kääpiösarjaan (53,5 kg), ja vuonna 1994 hän päättikin luopua mestaruusvyöstään ja nousta painoluokkaa ylöspäin ylempään kääpiösarjaan (55,3 kg). Tammikuussa 1995 hän haastoi Wilfredo Vazquezin WBA-ammattilaisliiton mestaruusottelussa, mutta kärsi tappion hajaäänituomiolla. Myöhemmin samana vuonna hän voitti pienen IBC-liiton mestaruuden John Lewus -nimistä nyrkkeilijää vastaan ja puolusti titteliään kahdesti, kunnes maaliskuussa 1996 kärsi tappion sittemmin suursaavutuksiin yltäneelle Junior Jonesille hajaäänituomiolla. 
1996 Canizales nousi vielä höyhensarjaan, missä hän kohtasi marraskuussa aiemman IBF-liiton haastajansa Sergio Reyesin pienen IBA-liiton mestaruusottelussa ja vei voiton kymmenennen erän teknisellä tyrmäyksellä. 1997 Canizales voitti vielä enemmistötuomiolla Edwin Santanan IBA:n mestaruusottelussa. Hän jatkoi uraansa aina vuoteen 1999 saakka kärsittyään tappion tulevalle maailmanmestarille Frank Toledolle. 
Kehän ulkopuolella.
Vuonna 2003 Canizales valmistui maisteriksi Texas A&amp;M International University -yliopistosta sosiologian alalta. Hänen vanhempi veljensä Gaby Canizales oli myös aikoinaan maailmanmestari kääpiösarjassa. 
Vuonna 2009 Canizales valittiin nyrkkeilyn hall of fameen.
Mitsubishi Galant

Mitsubishi Galant on Mitsubishin valmistama ylemmän keskiluokan automalli. Autoa valmistettiin vuosina 1969–2012. Auton nimi on peräisin ranskalaisesta sanasta Galant, joka tarkoittaa ritaria. Alkutuotanto perustui vain Japanin tehtaille, mutta kasaus siirtyi vuonna 1994 Yhdysvaltoihin Illinoisiin, entiseen Diamond-Star Motorsin (DSM) laitokseen. Vuosina 1982–1984 australialainen Londsale valmisti täysin samanlaista mallia kuin Galant ja myi sitä Britannian markkinoilla japanilaisten autojen tuontikiintiön vuoksi. Galantista on myös valmistettu tehokas versio Galant VR-4.
Suomeen Mitsubishi Galantia alettiin tuoda vuonna 1976, jolloin kyseessä olivat MK-3-sukupolven mallit. "Helsingin Sanomien" autotoimittaja Matti Jansson kirjoitti lehden koeajaman Galant 2000 GLX:n olevan 44 000 markan hintaluokassa ”aivan poikkeuksellinen” ylellisyyden tunnussaan, vaikka autoon olikin jäänyt ovien natinaa, kojelaudan ritinää ja voimakkaita rengasääniä.
Sukupolvet.
Mitsubishi Galant MK-1
&lt;br clear="left"&gt;
Mitsubishi Galant MK-2
&lt;br clear="left"&gt;
Mitsubishi Galant MK-3
&lt;br clear="left"&gt;
Mitsubishi Galant MK-4
&lt;br clear="left"&gt;
Mitsubishi Galant MK-5 (Australia)
&lt;br clear="left"&gt;
Mitsubishi Galant MK-6
&lt;br clear="left"&gt;
Mitsubishi Galant MK-7
&lt;br clear="left"&gt;
Mitsubishi Galant MK-8
&lt;br clear="left"&gt;
Mitsubishi Galant MK-9
&lt;br clear="left"&gt;
Benidorm

Benidorm on kaupunki Espanjassa Valencian itsehallintoalueella, Alicanten maakunnassa. Vuonna 2016 kaupungissa asui 66 642 asukasta. Benidorm on yksi Välimeren suosituimmista matkailukohteista ja kesällä kaupungin väkiluku kymmenkertaistuu. Kaupungin alueella sijaitsevat muun muassa Terra Mitica -huvipuisto ja Aqualandia-vesipuisto. Benidormissa vallitsee subtrooppinen välimerenilmasto ja vuoden keskilämpötila on 18 astetta.
Benidormin lukuisat pilvenpiirtäjät muodostavat kaupungille eurooppalaisittain epätyypillisen siluetin. Kaupungissa sijaitseva 50-kerroksinen Gran Hotel Bali on Euroopan korkein hotelli.
Lihastautiliitto

Lihastautiliitto on valtakunnallinen vammaisjärjestö, jonka tehtävänä on toimia neuromuskulaarisia sairauksia sairastavien ihmisten hyväksi. Tämä toteutetaan oikeudenvalvonnan, tiedotuksen ja palvelutuotannon kautta. Lihastautiliittoon kuuluu 12 alueellista jäsenjärjestöä, joissa on yhteensä 3 000 jäsentä.
Lihastautiliitto on SOSTEn jäsenjärjestö.
Seymouria

Seymouria oli permikaudella elänyt nelijalkainen, eräänlainen sammakkoeläin.
Permikauden kuiva ilmasto oli matelijoille edullisempi kuin sammakkoeläimille. Seymoria oli tästä poikkeus. Sillä oli monia matelijan piirteitä, kuten pitkät ja lihaksikkaat jalat sekä vettä pitävä iho. Se pystyi erittämään suonissa olevan ylimääräisen suolan sieraittensa avulla. Näiden lisäksi Seymouria pystyi elämään kuivalla maalla pitkiä jaksoja. Siksi se pystyi saalistamaan maalta hyönteisiä, pieniä matelijoita ja sammakkoeläimiä pitkienkin matkojen päästä. Seymouriauroksilla oli epätavallisen paksu kallo: kosiokamppailussa ne hakkasivat päitään vastakkain, kunnes toinen selviytyi voittajana. Parittelun jälkeen naaraat palasivat jokiin ja lampiin munimaan. Nuijapäät elivät ensin vedessä, kunnes ne olivat tarpeeksi isoja selvitäkseen kuivalla maalla. Seymourian elinympäristö oli puoliaavikkoa.
Ensimmäinen Seymourian fossiili löydettiin Seymourista, Teksasin osavaltiosta, ja se oli tutkijoille arvoitus. Ruumis viittasi matelijaan, mutta kallo sammakkoeläimeen. Nykyään katsotaan, että Seymouria kuuluu biologialtaan sammakkoeläimiin. Seymouria luetaan nykyään Seymouriamorpha-ryhmän sammakkoeläimiin, ja se kuuluu Proterogyrinuksen kanssa niin sanottuihin reptilomorfeihin, eli matelijat kehittyivät Seymourian kaltaisista esimuodoista. Ensimmäiset Seymourian kaltaiset sammakkoeläimet kehittyivät permikauden alussa noin 290 miljoonaa vuotta sitten, mutta myöhäisellä permikaudella ne olivat kuolleet sukupuuttoon.
Trevor Rabin

Trevor Charles Rabin (s. 13. tammikuuta 1954 Johannesburg, Etelä-Afrikka) on eteläafrikkalainen muusikko, lauluntekijä ja elokuvasäveltäjä. Parhaiten hänet tunnetaan brittiläisen Yes-yhtyeen kitaristina, laulajana ja säveltäjänä 1983–1994.
Pietà (Michelangelo)

Pietà on Michelangelon Vatikaanivaltion Pietarinkirkkoon tekemä pietà-aiheinen veistos vuodelta 1499. Michelangelo teki Pietàn kardinaali Jean Bilhères de Lagraulasille ollessaan 25-vuotias.
Valmistumisen jälkeinen historia.
"Pietà" on ainoa Michelangelon veistoksista, jonka hän on varustanut nimikirjoituksellaan. Giorgio Vasarin mukaan: ”Silloin, kun teos oli valmistunut, se sai heti haltioituneen vastaanoton, mutta Michelangelo oli järkyttynyt kuullessaan, että jotkut milanolaiset pitivät sitä erään oman kaupunkinsa kuvanveistäjän teoksena. Niinpä hän piiloutui kirkkoon lyhdyn ja taltan kanssa, ja hakkasi Marian rinnan yli kulkevaan nauhaan oman nimensä: (Michelangelo Buonarroti Firenzeläinen teki tämän)".
Vasarin mukaan Michelangelo katui myöhemmin tätä tekoaan vannoen, ettei enää koskaan signeeraa yhtään työtään.
Tulevina vuosina patsas kärsi useita vaurioita. Marian vasemman käden neljä sormea katkesivat siirron aikana ja ne ennallistettiin vuonna 1736. Tutkijat pohtivat puolin ja toisin, onko käden asento sama kuin alkunperin. Suurimmat vahingot patsaalle tulivat helluntaina 21. toukokuuta 1972, kun häiriintynyt geologi Laszlo Toth hyökkäsi pienen vasaran kanssa Madonnan päälle huutaen ”Minä olen kuolleista noussut Jeesus!” ja katkaisi sen käden kyynärpään kohdalta. Sitten hän siirtyi tuhoamaan veistoksen polvea ja nenää. Silminnäkijät ottivat patsaasta irronneita marmorinpalasia mukaansa; joitain niitä palautettiin myöhemmin, mutta osa jäi kadoksiin kuten Marian nenä, joka piti tehdä uudelleen patsaan takaa otetusta palasesta. Hyökkäyksen jälkeen "Pietà" konservoitiin huolellisesti ja palautettiin paikalleen, jossa se on nyt luodinkestävän akryylilasin suojaamana. Lazlon käyttämän vasaran iskujäljistä jäi patsaaseen tummia rasvatahroja, jotka saatiin poistettua konservaattoreiden huomattua että kuivunut tahra irtoaa teipillä.
Patsas matkusti vuoden 1964 Maailmannäyttelyyn New Yorkiin Vatikaanin paviljonkiin. Sen tarkistamiseksi, että patsasta pystyttäisiin siirtämään turvallisesti, valmistettiin 1:1 kopio, joka vietiin ensin. Kopiota säilytetään St. Josephin Pappisseminaarissa (Yonkers, New Yorkin osavaltio).
Pohjoismaiset opiskelijalaulujuhlat

Pohjoismaiset opiskelijalaulujuhlat, NSSS, (, ) on kuorofestivaali, joka järjestetään joka kolmas vuosi Pohjoismaissa tai Baltian maissa.
Historia.
Vuodesta 1987 saakka pohjoismaisten ja balttilaisten yliopistojen kuorot ovat kokoontuneet jonkinlaisille laulujuhlille. Ensimmäiset nykyaikaiset opiskelijalaulujuhlat järjestettiin vuonna 1987 nimellä "Pohjoismainen opiskelijakuorotapaaminen" () Linköpingin yliopistokuorojen isännöimänä. Tällöin pyrittiin elvyttämään 1800-luvulla harrastettua käytäntöä, jossa pohjoismaiset ylioppilaskuorot kokoontuivat tapaamisiin.
Ensimmäisillä laulujuhlilla painopisteen muodostivat pedagogiset ja sosiaaliset tilaisuudet. Vuodesta 1996 lähtien, jolloin 1 400 laulajaa esitti Carl Orffin "Carmina Buranan" Kööpenhaminassa, laulujuhlat ovat muodostuneet myös yleisölle suunnatuiksi tilaisuuksiksi. Tallinnan juhlissa esitettiin vuonna 1999 Beethovenin 9. sinfonia ja Lappeenrannan juhlissa vuonna 2005 kantaesitettiin kaksi kappaletta: Leif Segerstamin sinfonia nro 111 ja Marcus Fageruddin "Das Lied des Wassers". Vuoden 2017 juhlissa Oulussa pääkonsertti oli osa Suomen itsenäisyyden juhlavuoden ohjelmaa, ja sen ohjelma koostui pääosin suomalaisten säveltäjien musiikista. Konsertista kantaesitettiin Jussi Chydeniuksen Eino Leinon runoon säveltämä "Kesäkantaatti".
Tarkoitus.
Pohjoismaisten opiskelijalaulujuhlien tarkoituksena on "koota pohjoismaisia ja balttilaisia yliopistokuoroja ystävällisissä, mukavissa ja musiikillisesti korkeatasoisissa merkeissä". Juhlat järjestetään joka kolmas vuosi. Päävastuun järjestämisestä kantavat juhlapaikkakunnan kuorot.
Kuoropäivät 1987–2020.
NSSS on järjestetty seuravasti:
Sotilaslääkäri

Sotilaslääkäri on puolustusvoimissa palveleva erikoisupseeri. Suomessa sotilaslääkärit saavat lääkärikoulutuksensa samoissa siviiliyliopistojen lääketieteellisissä tiedekunnissa kuin esimerkiksi terveyskeskusten ja sairaaloiden lääkärit. Nimitys sotilaslääkäri tarkoittaa, että lääkäri työskentelee erikoisupseerin virassa.
Sotilaslääkärillä tulee olla reservin upseerin tai reservin aliupseerin koulutus. Sotilaslääketieteen erityispätevyyden suorittanut lääkäri hallitsee sekä normaali- että poikkeusolojen sotilaslääketieteen piirteet. Hän tuntee kenttälääkintäjoukkojen organisaatiorakenteen ja toimintaperiaatteen. Koulutusohjelma on tarkoitettu sotilaslääkärin virassa toimiville, mutta myös muila on mahdollisuus se suorittaa kunhan taustakoulutusvaatimukset täyttyvät ja käytännön palvelu on suoritettu. Koulutukseen kuuluu myös kirjallinen kuulustelu. Koulutuksen järjestää Suomen Lääkintäupseeriliitto ry yhteistyössä Puolustusvoimien Sotilaslääketieteen keskuksen kanssa. Erityispätevyyden myöntää Suomen Lääkäriliitto Lääkintäupseeriliitto ry:n erityispätevyystoimikunnan esityksestä niille, jotka täyttävät erityispätevyyden vaatimukset. 
Sotilaslääkärin tehtäviin kuuluu mm. varusmiesten ja palkatun henkilökunnan terveyden -ja sairaanhoito. Lisäksi sotilaslääkäri osallistuu usein sotaharjoituksiin ja maastoharjoituksiin ja vastaa niiden lääkinnällisestä valmiudesta.
Stokes Landing

Stokes Landing oli aavekaupunki Alamedan piirikunnassa Kaliforniassa. Se sijaitsi itään Eden Landingilta. Kaupungin nimi Stokes Landing oli kunnianosoitus James Johnstone Stokesille, joka perusti sen vuonna 1858. Stokes Landingin alue sijaitsee nykyään Haywardin kaupungin alueella.
Oleksandr Dymytrenko

Oleksandr Dymytrenko (, , s. 5. heinäkuuta 1982 Jevpatorija) on ukrainalainen raskaan sarjan ammattilaisnyrkkeilijä.
Amatööriura.
Amatöörinä Dymytrenko otteli 65 ottelua, joista hän saavutti 57 voittoa. Voitoista 35 tuli ennen täyttä aikaa. Amatöörinä hän voitti juniorina Ukrainan mestaruuden vuonna 1998, superraskaan sarjan nuorten maailmanmestaruuden vuonna 2000 sekä Venäjän mestaruuden vuonna 2001.
Ammattilaisura.
Dymytrenko aloitti ammattilaisuransa vuonna 2001 tehtyään sopimuksen hampurilaisen Klaus-Peter Kohlin Universum-tallin kanssa. Ensimmäisessä ammattilaisottelussaan saman vuoden joulukuussa hän voitti Marcus Johnsonin neljännen erän teknisellä tyrmäyksellä.
Vuonna 2004 Dymytrenko voitti kahdeksaneräisessä kamppailussa Ross Purittyn, jolle hänen maanmiehensä Volodymyr Klytško oli kärsinyt ammattilaisuransa ensimmäisen tappion. Maaliskuussa 2005 Dymytrenko pääsi iskemään IBF-ammattilaisliiton juniorien MM-tittelistä. Chris Kovalia vastaan käydyssä ottelussa hän otti kakkoserässä lukua, mutta voitti kymmeneräisen kamppailun kuitenkin kaikin tuomariäänin. Saman vuoden heinäkuussa hän voitti Andreas Sidonin toisen erän teknisellä tyrmäyksellä WBO- ja IBF-liittojen intercontinental-titteliottelussa.
Vuonna 2006 Dymytrenko voitti uudelleen WBO-liiton intercontinental-mestaruudeen Fernely Feliziä vastaan ja puolusti titteliään samana vuonna toisen erän teknisellä tyrmäyksellä Chad Van Sickleä, ensimmäisen erän tyrmäyksellä Gonzalo Omar Basilea ja pistevoitolla Billy Zumbrunia vastaan. Vuonna 2007 Dymytrenko voitti intercontinental-otteluissa Malcolm Tannin (TKO 5) jaTimo Hoffmannin (TKO 12). Vuonna 2008 hän voitti Derric Rossyn viidennen erän teknisellä tyrmäyksellä sekä Luan Krasniqin kolmannen erän tyrmäyksellä oltuaan ottelun alun alakynnessä. 
Heinäkuussa 2009 Dymytrenko otteli Eddie Chambersia vastaan pääsystä WBO-liiton maailmanmestaruusotteluun ja oli koko ottelun pahasti ottavana osapuolena, mutta hävisi tuomarien pisteissä vain niukasti enemmistötuomiolla. 
Seuraavan kerran Dymytrenkon on määrä kohdata Krasniqi uudemman kerran, mutta ottelua on toistuvasti siirretty eikä päivämäärää ole julkistettu.
David Addy

David Nii Addy (s. 21. helmikuuta 1990 Prampram, Ghana) on ghanalainen jalkapalloilija. Hän edustaa Veikkausliigassa pelaavaa Ilvestä ja on pelipaikaltaan vasen laitapuolustaja.
Addyn luontainen pelipaikka on vasempana laitapuolustajana. Hän kuitenkin hyökkää laidaltaan usein ja tukee hyökkäyksiä, mistä johtuen häntä voidaan peluuttaa myös vasempana laitalinkkinä. Hänet tunnetaan muun muassa hyvästä puolustuspelaamisesta, taklauksistaan ja pääpelistään. Addyllä on myös kova laukaus.
Seurajoukkueura.
Heinäkuussa 2008 Addy siirtyi tanskalaiseen Randersiin. Ennen siirtymistään hän edusti kotimaansa All Starsia kolmen vuoden ajan 2005–2008. Vuonna 2008 Addy valittiin Ghanan vuoden nuoreksi pelaajaksi.
1. helmikuuta 2010 Addy siirtyi 800 000 euron siirtokorvauksella Portoon. Hän teki joukkueen kanssa 3½-vuotisen sopimuksen. Portossa hän mahtui kokoonpanoon vain yhdessä ottelussa. Hän pelasi ensimmäisen sopimusvuotensa lainalla Coimbrassa. Toisen kauden hän pelasi lainassa Kreikan Panetolikosissa. 31. elokuuta 2012 Addy siirtyi vapaalla siirrolla Vitoria Guimaraesiin.
8. elokuuta 2014 Addy siirtyi vapaalla siirrolla Belgiaan Waasland Beverenin joukkueeseen. Heinäkuun 1. päivä 2015 hänestä tuli vapaa pelaaja ja hän oli pelaamatta seuraavan vuoden syyskuuhun asti. 
1. syyskuuta 2016 Addy teki sopimuksen Intiaan Delhi Dynamos joukkueeseen josta tuli vapaalla siirrolla Rovaniemelle 30. maaliskuuta. Sopimus RoPSin kanssa päättyi 1. heinäkuuta ja syyskuussa 2017 hän teki sopimuksen Latviaan Riga FC:n kanssa. Sopimus Rigan kanssa loppui 1. päivään tammikuuta ja hän oli jälleen vuoden verran pelaamatta. Tammikuussa 2019 hän teki sopimuksen Veikkausliigan Ilvekseen.
Maajoukkueura.
Addy kutsuttiin ensimmäisen kerran Ghanan maajoukkueeseen 8. kesäkuuta 2008 otteluun Lesothoa vastaan. Toisen maaottelunsa hän pelasi 2. marraskuuta 2008 Nigeriaa vastaan.
Kaikkiaan Addy on pelannut 14 ottelua Ghanan U20 joukkueessa ja 17 ottelua miesten maajoukkueessa.
Amy Wong

Amy Wong on kuvitteellinen hahmo "Futurama"-televisiosarjassa. Ääninäyttelijänä toimii Lauren Tom.
Elämä.
Amy Wong on hyvin rikkaasta Marsilaisesta perheestä. Hänen vanhempansa Inez ja Leo Wong ovat Marsin rikkaimmat henkilöt. Amy Wong opiskelee insinööriksi Marsin yliopistossa ja kuuluu naisopiskelijakunta Kappa Kappa Wongiin (ΚΚ王). Hän toimii myös harjoittelijana Planet Expressissä. Professori Hubert J. Farnsworth sanoi jaksossa ”Kuun kamaralla” (), että Amy on vain siksi harjoittelijana, koska heillä on sama veriryhmä.
Amy Wong tapasi Kif Kroekerin jaksossa ”Ikimuistoinen lento” (). He alkoivat seurustella vasta myöhemmin, koska Kif oli aluksi liian ujo kysyäkseen Amya treffeille. Amylla ja Benderillä oli jonkin aikaa suhde sarjan kuudennella tuotantokaudella. Jotkut, mukaan lukien Amyn vanhemmat ja professori Farnsworth, suhtautuivat roboseksualisteihin melko tylysti, joten Bender ja Amy tekivät roboseksuaalien aviosta laillisen. Suhde kuitenkin päättyi ja Amy sekä Kif palasivat yhteen.
Elokuvassa ' Amy ja Kif menevät naimisiin Kifin kotiplaneetalla Amphibios 9, mutta melkein heti tämän jälkeen Kif kuolee tapaturmaisesti. Surun vallassa Amy kuitenkin erehtyy menemään sänkyyn Zapp Branniganin kanssa, ja kun Amyn toiveesta Kif palaa kuolleista ja saa selville tapahtuneen, hän ei voi antaa tätä anteeksi Amylle. Elokuvassa ' Kif kuitenkin antaa anteeksi Amylle.
Seppänen (saari)

Seppänen (tunnetaan myös nimillä "Neekerisaari" ja "Uutinen") on Pyhäselällä sijaitseva saari, joka kuuluu Liperin kuntaan. Seppästä ympäröivät Pieni Laitasaari lännestä, Laitasaari etelästä, Ripakka kaakosta, Palosaari idästä ja Matinsaari pohjoisesta. Saaresta luoteeseen ei ympäröiviä saaria ole.
Saari on Pohjois-Karjalan Journalistiyhdistyksen omistuksessa, ja se toimii jäsenten kesäpaikkana. Saaressa sijaitsee vuonna 1916 valmistunut päärakennus sekä makuuaitta. Neekerisaari-nimellä aiemmin tunnetun saaren nimi viittaa aikoinaan painomusteen tahrimista toimittajista käytettyyn kutsumanimeen "”lehtineekeri”". Saari nimettiin Neekerisaareksi vuonna 1934.
Pohjois-Karjalan journalistiyhdistys olisi halunnut vuonna 2019 muuttaa saaren Neekerisaaresta "Uutiseksi". Karttapaikan nimen muuttamista ehdotettiin Maanmittauslaitokselle. Laitos pyysi asiasta asiantuntijalausunnon Kotimaisten kielten keskukselta. Maanmittauslaitos olisi hyväksynyt nimenmuutoksen vain, jos Kotus olisi hyväksynyt sen. Kotus ei kuitenkaan puoltanut nimen vaihtamista, koska se edustaa paikkakunnan asukkaiden tuntemaa ja käyttämää paikannimeä. Kesäkuussa 2020 Kotus ja Maanmittauslaitos tulivat kuitenkin siihen tulokseen, että nimi "Neekerisaari" poistetaan kartasta. Kotus perusteli lopputulosta muun muassa sillä, että viranomaisten ei tule käyttää rasistisia ilmauksia. Saaren uudeksi nimeksi tuli rinnakkaisnimi "Seppänen".
Buzz Lightyear

Buzz Lightyear on kuvitteellinen hahmo elokuvassa "Toy Story – leluelämää" (1995) ja sen jatko-osissa "Toy Story 2" (1999). "Toy Story 3" (2010) ja "Toy Story 4" (2019) sekä elokuvassa "" (2000) ja televisiosarjassa "Buzz Lightyear of Star Command".
Disney on julkistanut myös spin-off-elokuvan "Lightyear", joka saa ensi-iltansa kesällä 2022. Chris Evans esittää elokuvassa ihmistä, johon Buzz Lightyear -lelu "Toy Story" -maailmassa perustuu.
Rooli.
Buzz Lightyear on elokuvassa uusi avaruuslelutoimintahahmo, jonka Andy-niminen poika saa lahjaksi syntymäpäivänään. Buzz on sen ajan halutuin ja paras lelu, jota lapsi voi toivoa. Elokuvassa Buzz on muiden lelujen tapaan elossa, kun ihmiset eivät ole paikalla. Buzzilla on käytössään avaruuspuku, joka esimerkiksi hohtaa pimeässä, ampuu laservaloa ja sisältää siivet.
Elokuvat.
Hahmo esiintyy elokuvissa:
Paavalin kirje aleksandrialaisille

Paavalin kirje aleksandrialaisille eli Aleksandrialaiskirje on "Uuden testamentin" apokryfisiin kirjoihin lukeutuva kirje, jota on väitetty apostoli Paavalin kirjeeksi aleksandrialaisille. Ainut maininta kyseisestä kirjeestä on Muratorin kaanonin (eli Muratorin katkelman) maininta. Sen mukaan "Aleksandrialaiskirjettä" ei tule pitää aitona, kaanoniin kuuluvana Paavalin kirjeenä, vaan kyseessä on Paavalin nimiin pantu sepustus, jonka tarkoituksena on edistää Markionin harhaoppia.
"Aleksandrialaiskirjeen" sisällöstä ei Muratorin kaanon mainitse mitään, eikä siitä tiedetä mitään muistakaan lähteistä. Ei ole edes selvää, onko Muratorin katkelmassa mainittua kirjettä koskaan ollut edes olemassa. Joskus "Aleksandrialaiskirjettä" on ehdotettu toiseksi nimeksi "Heprealaiskirjeelle", mutta tämä tulkinta ei ole saanut yleistä hyväksyntää.
Samassa yhteydessä "Aleksandrialaiskirjeen" kanssa Muratorin kaanon mainitsee myös toisen apokryfisen kirjeen, "Laodikealaiskirjeen".
Hrodnan lentoasema

Hrodnan lentoasema on Valko-Venäjän Hrodnan (Grodno) kaupungista itäkaakkoon, valtatie M6:n eteläpuolella ja Niemen-joen pohjoispuolella sijaitseva lentoasema. Kentän itäpuolella sijaitsee Obuhovon kylä (); lentokenttää kutsutaan joskus Grodnon Obuhovon lentoasemaksi. Kentälle on Hrodnan keskustasta maanteitse 18 kilometrin matka. 
Lentoaseman ylläpidosta vastaa RUP Belaeronavigatsija. 
Sinne operoi aiemmin esimerkiksi Gomelavia. Sittemmin kentälle on alkanut liikennöidä ainakin kausittain Valko-Venäjän kansallinen lentoyhtiö Belavia. Yhtiön kesäaikataulun 2013 mukaan Hrodnasta on reittilento Kaliningradiin ja takaisin kahdesti viikossa (3.6.2013 lähtien). Lentoasema on lentoyhtiö Aviakompania Grodnon () kotikenttä.
Norjan jääpalloliitto

Norjan jääpalloliitto ("Norges Bandyforbund", "NBF") on urheilun lajiliitto Norjassa. Sen hallinnoimia urheilulajeja ovat liiton alkuperäislaji jääpallo sekä maahockey ja salibandy. Norjan jääpalloliitto perustettiin 17. lokakuuta 1920, kun jääpallotoiminta siirtyi sen alaisuuteen Norjan jalkapalloliitolta. Norjan jääpalloliitto on Kansainvälisen jääpalloliiton perustajajäsen, Kansainvälisen maahockeyliiton ja Kansainvälisen salibandyliiton jäsen. Norjan jääpalloliiton puheenjohtaja on Ivar Nordberg. Jääpalloliiton toimisto sijaitsee Oslossa.
Historia.
Norjan jääpallotoiminta järjestäytyi 1911, kun Norjan jalkapalloliitto, "Norges Fotballforbund", perusti alaisuuteensa valiokunnan jääpalloilulle. Norjan jääpallomestaruudesta pelattiin ensi kerran 1912. Ensimmäisen mestaruuden voitti oslolaisseura Ready.
Ensimmäisen virallisen maaottelunsa jääpallossa Norja pelasi Ruotsia vastaan Oslossa 6. helmikuuta 1927. Norja hävisi ottelun 1–3. 
Jääpallolle perustettiin oma lajiliitto, "Norges Ishockeyforbund" (suom. ”Norjan Jäähockeyliitto”), 1920. Vuonna 1929 jääpalloliiton nimeksi vaihdettiin Norges Bandyforbund (suom. ”Norjan Bandyliitto”), kun pohjoisamerikkalainen jäähockey eli jääkiekko tuli tunnetuksi Norjassa.
Chris Taylor (jääkiekkoilija)

Chris Taylor (s. Stratford, Ontario, Kanada) on kanadalainen jääkiekkoilija. Hän pelasi vuosina 1994–2004 149 ottelua NHL:ssä kolmessa eri seurassa.
Ura.
Taylor pelasi juniorina aluksi kotikaupunkinsa Stratfordin Cullitons-joukkueessa, jonka jälkeen hän pelasi OHL:n London Knightsissa vuosina 1988–1992. Hän teki kolmella kaudella OHL:ssa yli sata pistettä. New York Islanders valitsi hänet vuorolla 27.
Taylor siirtyi ammattilaiseksi syksyllä 1992, mutta pelasi seuraavana kahtena kautena vain Islandersin farmijoukkueissa. Kaudella 1994–1995 hän pelasi kymmenen NHL-ottelua ja seuraavalla kaudella 11, mutta suurimmaksi osaksi edelleen farmijoukkueissa. Kaudella 1996–1997 Taylor pelasi vain yhden NHL-ottelun. Kesällä 1997 Taylor solmi sopimuksen Los Angeles Kingsin kanssa, mutta Los Angelesissakin hän pelasi vain farmijoukkueessa. Kesällä 1998 Taylor solmi sopimuksen Boston Bruinsin kanssa ja hän pelasi kaudella 1998–1999 37 NHL-ottelua Bostonissa. Elokuussa 1999 Taylor solmi sopimuksen Buffalo Sabresin kanssa, ja hän pelasi Buffalossa 90 NHL-ottelua vuosina 1999–2004. Kaudella 2003–2004 hän pelasi 54 NHL-ottelua, mutta muilla kausilla suurimmaksi osaksi Buffalon farmijoukkueessa Rochester Americansissa. Taylor jatkoi Rochesterissa kesään 2006 asti, jolloin hän siirtyi pelaamaan Saksaan Frankfurt Lionsiin. Frankfurtissa Taylor pelasi vuoteen 2009 asti, jonka jälkeen hän palasi pelaamaan Rochesteriin.
Muuta.
Taylorin veli on jääkiekkoilija Tim Taylor.
Mona Hofland

Mona Hofland (24. kesäkuuta 1929 Oslo, Norja – 11. helmikuuta 2010) oli norjalainen näyttelijä ja laulaja.
Hoflandin debyytti oli 1949 Studioteatretissa, jonka jälkeen hän työskenteli Det Nye Teaterissa (1950–1962), Fjernsynsteatretissa (1962–1963) vieraillen muissakin teattereissa. Elämäntyönsä hän teki Nationaltheatretissa vuosina 1967–1999, jossa hän oli mukana 50 eri tuotannossa. Teatteriuransa lisäksi Hofland näytteli useissa elokuvissa ja televisiosarjoissa, kuten suositussa "De syv søstre" -televisiosarjassa 1996–2000. Viimeksimainitussa hänen vastanäyttelijänään toimi aviomies Espen Skjønberg.
Laulajana hän julkaisi kolme singlelevytystä 1958.
John Jacob Rhodes

John Jacob Rhodes (18. syyskuuta 1916 Council Grove, Kansas – 24. elokuuta 2003 Mesa, Arizona) oli yhdysvaltalainen republikaanipoliitikko.
Rhodes toimi 3. tammikuuta 1953 – 3. tammikuuta 1983, tasan kolmenkymmenen vuoden ajan, Yhdysvaltain edustajainhuoneen jäsenenä Arizonan osavaltion ensimmäisestä vaalipiiristä. Vuosina 1973–1981 hän toimi edustajainhuoneen vähemmistöjohtajana, jossa tehtävässä hän seurasi Yhdysvaltain varapresidentiksi siirtynyttä Gerald Fordia. Hän ei asettunut enää ehdolle vuoden 1982 edustajainhuoneen vaaleissa ja hänen seuraajakseen Arizonan ensimmäisen vaalipiirin edustajana valittiin John McCain. 
Rhodes oli varsinaiselta ammatiltaan juristi. Hän opiskeli lakia Harvard Law Schoolissa, josta hän valmistui vuonna 1941.
Rhodes oli vuodesta 1942 naimisissa Elizabeth Harvey Rhodesin kanssa. Heillä oli neljä lasta, tytär ja kolme poikaa. Yksi pojista, John Jacob Rhodes III, toimi vuosina 1987–1993 Yhdysvaltain edustajainhuoneen jäsenenä samasta vaalipiiristä kuin isänsä.